KUNINGRIIGI TUUL
Tere tulemast taas saatesarja Kuningriigi tuul.
Seekord oleme Jeruusalemmas Taaveti linnas
Jeesuse naasmine läheneb.
Jeesus on naasmas maa peale kuningana
ja ta pärib oma isa Taaveti trooni.
Taaveti langenud koja taastamist näeb täna mitmel moel.
Juudid on juba maale naasnud
ja üha enamad neist tunnistavad Jeesuse Taaveti Pojaks.
Ka paljud kristlased on hakanud mõistma
Taaveti pojaga maa peale saabuva kuningriigiga seotud tõotusi.
Taaveti kogudusetelgis Jeruusalemmas
kõlas kunagi pidev ülistus Jumalale
ning Jeruusalemmas on täna juba mitmeid palvekeskusi,
kus see taas tõele vastab.
Kuid Taaveti lagunenud koda kerkib ka füüsiliselt.
Juudid said Taaveti linna tagasi oma valdusse Kuue päeva sõja järel.
Juudid jätkasid siis piirkonnas saja aasta eest alustatud kaevetöid.
Need on paljastanud juba rohkesti
Taaveti ja talle järgnenud kuningate linnast
ning pidevalt leitakse midagi uut.
Tänases saates vaatame, milline see Taaveti linn on.
Siin asus Taaveti troon, mille Jeesus pärib.
Kui loeme Vanast Testamendist Jeruusalemma kohta,
meenub paljudele esmalt praegune Jeruusalemma vanalinn
ja selle müürid.
Taaveti-aegne Jeruusalemm, kus asus Taaveti troon,
jääb aga praegustest müüridest täielikult välja.
Taaveti linn asub mäenõlvakul, otse Templimäest lõunas.
Taaveti linna eraldab Õlimäest Kidroni org,
ja Piibli ajal oli sügav ka linnast läände jääv org.
Aegade vältel on Kidroni org vajunud ja läänepoolne pea täielikult täitunud.
Taaveti linna lõunaservas ühineb Kidroni org Ben Hinnomi oruga.
Tänase asustuse all lebab suur osa piibliaegse Jeruusalemma ajaloost.
Taaveti linna nimetatakse Piiblis ka Siioniks.
Taaveti-aegse Jeruusalemma põhjatipp oli tolle tee kohal,
mis kulgeb praeguse vanalinna müürist lõunas.
Taaveti linn oli osa Jeesuse-aegsest Jeruusalemmast
mis hävines 70. a AD, kui roomlased linna hävitasid.
Taaveti linn ununes.
Keskajal ehitasid türklased Jeruusalemma vanalinna uued müürid
Taaveti linnast põhja ja see jäi linna territooriumilt välja.
Taaveti linn leiti uuesti ca 150 aasta eest
kui Briti arheoloog Charles Warren alustas kaevetöid tühjal mäenõlval
1867. aastal.
20. saj algul nägi piirkond välja selline.
Täna asub piirkonnas araablaste Silwani elurajoon.
Asustuse vahel on siiski auke,
kust selle all asuvat piibliaegset Taaveti linna
on saadud välja kaevata.
Arheoloogiliste leidude hulk piirkonnas on olnud peadpööritav
ja täpselt Piibli jutustusi toetav.
Kuningas Taavet on kuningas Jeesuse tähtsaim eeltähendus
ja tema linn on eeltähenduseks sellest Jeruusalemmast,
kust Jeesus hakkab maailma valitsema.
Taaveti linna leidmine ja paljastumine kuulub selle aja juurde.
Psalmis 48 öeldakse nimelt nii:
"Kõndige ümber Siioni ning tehke tiir ta ümber,
lugege ära ta tornid!
Pange hästi tähele ta kindlustust; kõndige läbi ta kuninglikud hooned,
et võiksite jutustada neist tulevasele põlvele!" Ps 48:13-14
Väljend, mis on tõlgitud 'tulevaks põlveks'
tähendab algkeeles viimast põlvkonda.
Jeesuse aega ootaval viimasel põlvkonnal
on aeg näha seda Jeruusalemma, Taaveti linna.
Jeruusalemma linn sündis ajal, kui iisraellased olid Egiptuse orjuses.
Linna ehitasid kaananlased.
See ehitati kohta, mis oli hiilgav kahel põhjusel.
Mäeharjad selle külgedel olid järsud
ja mäeseljal asunud müüridega ümbritsetud linna oli kerge kaitsta.
Veel tähtsam põhjus linna asukohale oli siiski veerikas Giihoni allikas.
See asus linnamüürist väljaspool mäenõlva alumises osas.
Allikas on siiani olemas ja täna asub selle kohal too hoone.
Linna veeallika kaitsmiseks, ja et vaenlased sellele ligi ei pääseks
ehitasid kaananlased allika kaitseks võimsa torni.
Torni sees asunud allikale pääses vaid linna seest
kaljusse uuristatud tunnelist, mis viis allika lähedal asunud koopaisse.
Allikat kaitsnud müürid olid isegi 7 meetri paksused.
Allikavesi juhiti praegu tühja, müüridest kaitstud basseini,
kust vett linna viidi.
Kaananlaste kaevatud tunneli kaudu
juhiti vett ka Kidroni orgu maalappide kastmiseks.
Kui iisraellased naasid Egiptusest oma maale,
kuulus Jeruusalemm Benjamini hõimule antud piirkonda.
Iisraellastel õnnestus mujal toimunud lahingus võita Jeruusalemma kuningat
kuid Jeruusalemma linna benjaminlased oma kätte ei saanud.
Jeruusalemma vallutas alles Taavet
pärast seda, kui temast oli saanud terve Iisraeli kuningas.
"Seejärel läksid Taavet ja kogu Iisrael Jeruusalemma,
see on Jebuusi; seal olid jebuuslased, maa elanikud.
Ja Jebuusi elanikud ütlesid Taavetile: 'Siia sisse sa ei pääse!
Aga Taavet vallutas Siioni linnuse - see on nüüd Taaveti linn."
"Siis elas Taavet linnuses;
sellepärast nimetati see Taaveti linnaks." 1Aj 11:4-5, 7
Jeruusalemm oli sadu aastaid vallutamata
ning oli nii vägevalt kindlustatud, et kui Taavet seda vallutama tuli,
ütlesid jebuuslased üleolevalt
"'Siia sisse sa ei pääse, sest pimedad ja lonkurid kihutavad su tagasi!'
See pidi tähendama, et Taavet sinna ei pääse." 2Sm 5:6
Taaveti meestel õnnestus siiski linna tungida,
arvatavasti just kaananlaste kastmistunneli ja Giihoni allika kaudu,
sest Taavet ütles:
"Igaüks, kes lööb jebuuslasi ja tungib veejuhtmeni,
võidab need "lonkajad ja pimedad", keda Taaveti hing vihkab!" 2Sm 5:8
Taaveti kuningapalee kerkis seejärel siia,
tema vallutatud linna.
"Ja Hiiram, Tüürose kuningas,
läkitas Taaveti juurde saadikud seedripuudega,
samuti puuseppi ja müürseppi;
ja nemad ehitasid Taavetile koja." 2Sm 5:11
2005. a leiti Taaveti linnas
hilisemate varemete alt suur kiviehitis.
Piibli antud vihjete alusel
võivad just need olla Taaveti palee varemed,
kuid arheoloogid pole selles veel päris kindlad.
Jeruusalemmast sai juba Taaveti ajal Jumalaga kohtumise paik.
1. Ajaraamat räägib,
kuidas Taavet valmistas koha Jumala lepingulaekale
ja püstitas selle jaoks kogudusetelgi siia Taaveti linna.
Kui kogudusetelk valmis sai,
toodi sinna Jumala ligiolu sümbolina lepingulaegas.
"Taavetil oli seljas linane kuub,
nõndasamuti kõigil leviitidel, kes kandsid laegast,
ja lauljail ning Kenanjal, lauluülemal;
Taavetil oli ka linane õlarüü.
Ja kogu Iisrael tõi Issanda seaduselaeka üles
hõisates ja sarve puhudes,
pasunate, simblite, naablite ja kanneldega mängides." 1Aj 15:27-28
Lepingulaeka ümber seadis Taavet ülistajad
ja ülistus Jumalale kõlas sellest peale Taaveti linnas katkematult.
Juba esimesel päeval näitas Jumal keset ülistust Taavetile asju,
kuni Messia kuningriigini välja.
"Taevad rõõmustugu ja maa ilutsegu!
Ja öelge paganate seas: 'Issand on kuningas!'
Meri ja selle täius kohisegu,
hõisaku väli ja kõik, mis seal on!
Siis rõkatagu rõõmust metsa puud Issanda ees,
sest tema tuleb kohut mõistma maailmale!" 1Aj 16:31-33
Kuna Taavet vallutas Jeruusalemma ühiselt kogu Iisraeliga,
sai sellest loomulikult kogu Iisraeli pealinn.
kust Taavet valitses kõiki hõime.
Samas on see võrdpilt sellest,
et Taaveti poeg Jeesus vallutab Jeruusalemma oma pealinnaks,
kust Ta kõiki rahvaid valitseb.
Taavet valitses Jeruusalemmas 33 aastat.
Taaveti eluajal määras ta järeltulijaks oma poja Saalomoni.
Taavet käskis viia ta alla Giihoni allikale,
kus ta kuningaks krooniti.
"Ja preester Saadok võttis telgist õlisarve
ning võidis Saalomoni;
nad puhusid sarve ja kogu rahvas hüüdis:
'Elagu kuningas Saalomon!'
Ja kogu rahvas läks tema järel üles,
rahvas puhus vilet ja kõik olid väga rõõmsad,
nõnda et maa lõhkes nende kärast." 1Kn 1:39-40
Taaveti välismaa palgasõdurite ülem Benaja
ütles Saalomoni kroonimise kontekstis väga prohvetlikud sõnad:
"Nõnda nagu Issand on olnud mu isandaga, kuningaga,
nõnda olgu ta Saalomoniga ja ta tehku tema aujärg suuremaks,
kui on mu isanda, kuningas Taaveti aujärg!" 1Kn1:37
Lisaks sellele, et Saalomon oli võimas kuningas,
oli ta ka eeltähendus Taaveti pojast, kes istub kord Taaveti troonile.
Tema kohta ütles ingel Gabriel:
"Tema saab suureks ja teda hüütakse Kõigekõrgema Pojaks
ja Issand Jumal annab talle tema isa Taaveti trooni.
Ja ta valitseb kuningana Jaakobi soo üle igavesti
ning tema valitsusele ei tule lõppu." Lk 1:32-33
Taaveti linn ehk Siion laienes mööda nõlva üles põhja poole
kui Saalomon täitis isa käsu
ja ehitas linna jätkuks olevale Morija mäele templi Iisraeli Jumalale.
Morija mäge hakati seetõttu Siioni mäeks nimetama.
Hiljem hakati Siioni mäe all mõtlema allpool olevat küngast,
aga Piiblis tähendab Siioni mägi just Templimäge.
Templi ehitamine kestis seitse aastat.
Kui tempel lõpuks valmis, viidi Issanda lepingulaegas
Taaveti palee juures asunud kogudusetelgist sinna.
Saalomon laiendas ka linnamüüri Templimäe ümber.
Templi valmimise järel
ehitas Saalomon oma palee Taaveti linna ja templi vahele Ofelisse.
Sellest sai Juuda kuningate valitsemiskeskus
järgmisteks sadadeks aastateks.
Saalomoni paleed on välja kaevatud ja selle varemeist
on leitud huvitavaid andmeid Juuda kuningakojaliikmete elu kohta.
Näiteks nood suured saviastjad
kuulusid neilt leitud märkide järgi kuningapalee pagaritöökoja ülemale.
Taaveti palee näib olevat jäänud muuks kuninglikuks otstarbeks.
Kui Saalomoni esimeseks naiseks sai Egiptuse vaarao tütar,
viis ta naise esmalt oma isa Taaveti paleesse.
See hakkas siiski kiiresti halva lahendusena tunduma.
"Ja Saalomon tõi vaarao tütre Taaveti linnast kotta,
mille ta temale oli ehitanud,
sest ta ütles:
'Ükski naine ei tohi mul elada Iisraeli kuninga Taaveti kojas,
sest need paigad, kus Issanda laegas on olnud,
on pühad!'" 1Aj 8:11
Saalomon valitses oma isa Taaveti järel 40 aastat
ja see oli Jeruusalemma kuldaeg.
Vananedes hakkas Saalomon Iisraeli Jumala kõrval siiski
oma arvukate naiste ebajumalaid teenima.
Nii jagunes kuningriik Saalomoni järel kaheks,
Kümme põhjapoolset hõimu lõid oma riigi, mille nimeks sai Iisrael.
Üksnes Juuda ja Benjamini hõimud
jäid Jeruusalemmas valitsenud Taaveti soo kuningavõimu alla.
Umbes 200 aastat pärast Saalomoni
valitses Juuda kuningana Jeruusalemmas Hiskija.
Tema ajal kukutas Assüüria armee põhjapoolse kuningriigi Iisraeli
ja viis Iisraeli kümme põhja- poolset hõimu pagulusse.
Jesaja oli ennustanud, et Assüüria ründab ka lõunapoolset Juuda riiki
ja nii ka läks.
Assüüria sõjategevus Iisraeli ja Juuda alal tekitas rohkelt pagulasi,
kellest paljud tulid Jeruusalemma
ja asusid elama Taaveti linna läänepoolsetele küngastele.
Nii laienes Jeruusalemm läände.
Hiskija valmistus hoolikalt Assüüria rünnakuks
ja laiendas Jeruusalemma müüri ka lääneküngaste ümber.
"Siis ta kindlustas ennast ja ehitas üles
kõik mahakistud müüriosad, ehitas kõrgemaks tornid
ja väljapoole veel teise müüri,
kindlustas kantsi, Taaveti linna,
valmistas palju viskodasid ja kilpe." 2Aj 32:5
Jesaja raamat räägib,
et müüri jaoks kivide saamiseks lammutati mõningaid maju.
Tükike Hiskija ehitatud müüri
on näha Jeruusalemma vanalinnas.
Teine Ajaraamat kirjeldab Assüüria rünnakuks valmistumist:
"Kui Hiskija nägi, et Sanherib tuleb
ja et tema eesmärgiks on sõdida Jeruusalemma vastu,
siis ta pidas nõu oma vürstide ja võitlejatega
veeallikate sulgemiseks, mis olid väljaspool linna;
ja temaga oldi nõus.
Siis koguti kokku palju rahvast
ja nad sulgesid kõik allikad ja jõe, mis maa all voolas, öeldes:
'Miks peaksid Assuri kuningad, kui nad tulevad,
leidma nii palju vett?" 2Aj 32:2-4
Hiskija sulges kaananlaste tunneli ega lasknud veel linnast välja voolata
ja suunas selle hoopis linna, et vaenlased sellele ligi ei pääseks.
Ta ehitas üle 500-meetrise tunneli, mis juhtis Gihoni allika vee
Taaveti linna lõunaservas asunud karjääri.
Hiskija tunnel leiti juba esimestes Taavet linnas tehtud kaevetöödes
150 aasta eest.
Viimaseim kuningas Hiskijaga seotud märkimisväärne leid
avalikustati 2015. a mais.
Ofeli kaevetöödel leiti Hiskija pitser, kus seisab:
Hiskijale, Juuda kuninga Aahase pojale.
Hiskija ei valmistunud Assuri rünnakuks asjata.
20 aastat pärast Iisraeli pealinna Samaaria langemist
oli Assur vallutanud kogu Juuda territooriumi
ja alles oli vaid Jeruusalemm.
Jeruusalemmas Hiskija ajal tegutsenud prohvet Jesaja räägib nii:
"Teie maa on laastatud, linnad tulega põletatud,
võõrad söövad teie põllud tühjaks otse teie silme all.
Kõik on laastatud otsekui segipaisatud Soodom.
Siioni tütar on jäänud üksi
otsekui vahionn viinamäel, otsekui öömaja kurgipõllul,
otsekui sissepiiratud linn." Js 1:7-8
Kui Assur piiras Jeruusalemma, hüüdis kuningas Hiskija Jumalat appi.
Jumal kuulis Hiskija palvet
ja vastas Assuri kuninga kohta nii:
"Sellesse linna ta ei tule ja ta ei ammu siia nooli;
ta ei tule selle ette kilbiga ega kuhja selle vastu piiramisvalli.
Sedasama teed, mida mööda ta tuli, läheb ta tagasi
ja sellesse linna ta ei tule, ütleb Issand." 2Kn 19:32-33
Jumal päästis Jeruusalemma.
Keset Jesaja prohveteeringut Assuri rünnaku kohta
räägib Jumal oma suurest plaanist, mis on seotud selle linnaga.
"Sest meile sünnib laps, meile antakse poeg,
kelle õlgadel on valitsus
ja kellele pannakse nimeks Imeline Nõuandja, Vägev Jumal,
Igavene Isa, Rahuvürst.
Suur on valitsus ja otsatu on rahu
Taaveti aujärjel ja tema kuningriigi üle,
et seda kinnitada ja toetada kohtu ja õigusega,
sellest ajast ja igavesti.
Vägede Issanda püha viha teeb seda." Js 9:5-6
Taaveti troonile Jeruusalemmas tõuseb kord see Jumala Poeg
ja Tema kuningriik ei lõpe kunagi.
Jumal räägib sellest ka siis,
kui vastab Hiskija palvele Taaveti linna eest.
Ta ütles:
"'Sest ma kaitsen seda linna, et seda päästa iseenese pärast
ja oma sulase Taaveti pärast.'
Ja sel ööl sündis, et Issanda ingel läks välja
ning lõi maha Assuri leeris sada kaheksakümmend viis tuhat;
ja kui hommikul vara üles tõusti, vaata, siis olid need kõik surnud.
Siis Assuri kuningas Sanherib asus teele, läks tagasi koju
ja jäi Niinevesse." 2Kn 19:34-36
Niinivest leitud Sanheribi prismas
kiitleb Assuri kuningas naasmise järel Juuda vallutamisega,
kuid ei räägi midagi Jeruusalemma vallutusretkest,
vaid ütleb üksnes,
et pani Hiskija oma pealinnas otsekui linnupuuri kinni.
Jumal hoidis Jeruusalemma nagu oli lubanud.
Jumal ei hülga tõotusi, mis Ta Taavetile andnud on.
Taaveti linn ja Taaveti lagunenud koda tõusevad taas.
Seekord võtab selle naastes oma valdusse Taaveti Poeg Jeesus.
"Sel päeval taastan ma jälle Taaveti lagunenud koja,
müürin kinni ta praod, koristan ta varemed
ja ehitan ta üles, nagu ta oli muistseil päevil." Am 9:11
Järgmisel korral vaatame sündmusi, mis leidsid aset Taaveti linnas
enne Jeesuse esimest saabumist maailma
ja kuidas on need seotud Jeesuse teise tulemisega.
Palvetame koos.
Aitäh, Isa, et käes on viimase põlvkonna aeg
ning need müürid ja tornid on taas nähtavale tulnud.
Aitäh selle eest, kuidas valmistad kogudust
võtma vastu oma kuningana naasvat Poega Jeesust
ja seda Taavetile tõotatud kuningriiki,
mida oled tahtnud juba aegade algusest maailmas ilmutada.
Lase meil oma armus osaleda selles, mida Sina teed.
Jeesuse nimel, aamen.
Kuningriigi tuule saadete tootmist saab ka rahaliselt toetada.
Võid helistada TV7 Eesti kanali annetustelefonil:
900 1777 (kõne hind 7 euri),
teha ülekande ekraanil nähtavatele või Taevas TV7 arvelduskontodele
Swedbank EE052200221048388411
SEB EE441010220109461019
Saaja: Taevas TV7 Lisainfo: www.tv7.ee
Tõlge: Monika Jaaguri